
שלום רב,


הנדון: פנייתך בנוגע לרוקחים בעלי אישור QP


במענה לפנייתך ולאחר בירור מול היחידה המקצועית במשרד הבריאות, הריני להשיבך את הדברים הבאים:

1. בהתאם למידע המצוי בידי משרד הבריאות, יש כיום כ-140 רוקחים בעלי אישור QP.
2. ישנה רשימה של החברות המפוקחות, כאשר לכל חברה מפוקחת יש רוקח QP. רשימת החברות המפוקחות מפורסמת באתר המשרד:
http://www.health.gov.il/hozer/ISCP_22052017.pdf
3. קיים במשרד הבריאות מידע אודות הרוקחים בעלי אישור QP, עם זאת, בהעברת שמות הרוקחים ומקום עבודתם יש כדי לגלות מידע אודות הכשרתם ו/או תעסוקתם של אנשים אלו, וזהו מידע שפרסומו עלול להוות פגיעה בפרטיות בהתאם לסעיף 2(9) לחוק הגנת הפרטיות, התשמ"א-1981. 
4. כפי שנפסק בפסק דינו של כבוד השופט בך בע"א 439/88 רשם מאגרי מידע נ' משה ונטורה (פ"ד מח(3) 808 בעמוד 821) "... מובנם הטבעי והרגיל של המילים "ענינים פרטיים" של אדם הינו כל מידע הקשור לחייו הפרטיים של אותו אדם, לרבות שמו, כתובתו, מספר הטלפון שלו, מקום עבודתו, זהות חבריו, יחסיו עם אשתו ויתר חברי משפחתו וכדומה..." (ההדגשה אינה במקור – ע"א).


5. בהקשר זה גם יצוין כי כל רוקח QP הוא רוקח המאושר עבור חברה/יבואן מסוימים וקשור בפעילויותיהם באופן ספציפי. על כן, שיוך רוקח QP לגורם מסוים לא רק שיחשוף את מקום עבודתו אלא גם יכול לספק מידע פרטי אודות הכשרתו הספציפית. 

6. בנוסף, מידע על הכשרתו של אדם או מקום עבודתו עשוי להעיד על הכנסותיו או מצבו הכלכלי, שעל כך אין חולק כי מדובר בענייניו הפרטיים של אדם (עת"מ (מינהליים י-ם) 43334-02-17 בן כספית נ' עיריית ירושלים (פורסם בנבו, 20.08.2017); (עע"ם 398/07 התנועה לחופש המידע נ' מדינת ישראל נ' רשות המיסים (פורסם בנבו, 23.9.2008); פסק הדין שצוטט בסעיף 5 לעיל).
7. בהתאם לכל האמור לעיל ולאור הוראות סעיף 9(א)(3) לחוק חופש המידע – הרשות אינה רשאית למסור מידע כאמור, שגילויו עשוי להוות פגיעה בפרטיות כאמור.

8. אך לא רק זאת. אף אם לא היה מדובר במידע המהווה פגיעה בפרטיות (מה שלעמדתנו כן מהווה), הרי שמדובר בבקשה הדורשת הקצאת משאבים בלתי סבירה. אין בידי המשרד רשימת תפוצה הכוללת את פרטי ההתקשרות עם כל רוקחי QP. עובדה זו יחד עם התחלופה היחסית גדולה של רוקחים כאמור מובילים לכך שמענה לפנייתכם ידרוש הקצאת משאבים בלתי סבירה – של איתור פרטי התקשרות באופן פרטני (בעיקר כתובות דוא"ל) של כל אחד מ-140 מהרוקחים כאמור. עוד יצוין, כי גם לאחר איתור פרטי ההתקשרות של כל אחד מרוקחים אלו, היה עלינו ממילא גם לבצע הליך של פניה לצד ג' לכל אחד מהם בהתאם להוראות סעיף 13 לחוק חופש המידע טרם מסירת המידע. גם רובד נוסף זה כאמור משליך על היותה של הבקשה כזו הדורשת הקצאת משאבים בלתי סבירה. 
אבקש להביא לידיעתך, בהתאם להוראות סעיף 7(ו) לחוק חופש המידע, כי הינך רשאי לעתור נגד ההחלטה כאמור שלא למסור את המידע לפי הוראות חוק בתי משפט לעניינים מינהליים, התש"ס-2000.

							         בכבוד רב,


ענת אילוז, עו"ד
הממונה על חוק חופש המידע

